***Приложение 6***

**ИНФОРМАЦИЯ ОТНОСНО СПАЗВАНЕ НА ПРИНЦИПА ЗА „НЕНАНАСЯНЕ НА ЗНАЧИТЕЛНИ ВРЕДИ” (НЗВ или DNSH)**

Регламентът за създаване на Механизъм за възстановяване и устойчивост (МВУ) предвижда, че нито една мярка, включена в плановете за възстановяване и устойчивост на държавите-членки не трябва да води до значителни вреди за екологичните цели по смисъла на Регламент (ЕС) 2020/852 на Европейския парламент и на Съвета от 18 юни 2020 година за създаване на рамка за улесняване на устойчивите инвестиции и за изменение на Регламент (ЕС) 2019/2088 (Регламента за таксономията). На база посоченото, всички мерки, включени в Националния план за възстановяване и устойчивост на България (НПВУ), следва да допринасят за екологичния преход като отчитат **шестте екологични цели**, заложени в чл. 9 от Регламента за таксономията:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

В тази връзка, всяка една инвестиция по НПВУ следва да бъде в съответствие с принципа за „ненанасяне на значителни вреди”.

За целите на Регламента за Механизма за възстановяване и устойчивост[[1]](#footnote-1) принципът за „ненанасяне на значителни вреди” трябва да се тълкува по смисъла на чл. 17 от Регламента за таксономията, в който се определя какво представлява „значителна вреда” за шестте екологични цели, обхванати в него. В тази връзка, като се отчита целият жизнен цикъл на продуктите и услугите, предоставяни посредством дадена икономическа дейност, се приема, че дейността нанася значителни вреди за някой от шестте екологични цели, и съответно **НЕ е налице спазването на принципа за „ненанасяне на значителни вреди”**, ако при:

**1) смекчаването на изменението на климата**, когато тази дейност води до значителни емисии на парникови газове;

**2) адаптирането към изменението на климата**, когато тази дейност води до увеличаване на неблагоприятното въздействие на настоящия климат и на очаквания бъдещ климат върху самата дейност, или върху населението, природата или активите;

**3) устойчивото използване и опазването на водните и морските ресурси**, когато тази дейност влошава:

- доброто състояние или добрия екологичен потенциал на водните обекти, включително на повърхностните и подземните води; или

- доброто екологично състояние на морските води;

**4) кръговата икономика**, **включително предотвратяването на образуването на отпадъци и тяхното рециклиране**, когато:

- тази дейност води до значителна неефективност при използването на материали или при прякото или непряко използване на природни ресурси като невъзобновяеми източници на енергия, суровини, вода и земя, на един или повече етапи от жизнения цикъл на продуктите, включително по отношение на трайността и на възможностите за поправка, осъвременяването, повторната употреба или рециклирането на продуктите;

- тази дейност води до значително увеличаване на образуването, изгарянето или обезвреждането на отпадъци, с изключение на изгарянето на нерециклируеми опасни отпадъци; или

- дългосрочното обезвреждане на отпадъци може да причини значителни и дългосрочни вреди на околната среда;

**5) предотвратяването и контрола на замърсяването**, когато тази дейност води до значително увеличение на емисиите на замърсители във въздуха, водата или почвата в сравнение с положението преди започването на дейността; или

**6) защитата и възстановяването на биологичното разнообразие и екосистемите**, когато тази дейност:

- влошава в значителна степен доброто състояние и устойчивостта на екосистемите; или

- влошава природозащитния статус на местообитанията и видовете, включително тези от интерес за Съюза.

Във връзка с ограниченията, посочени в Приложението към Решението, с което е одобрена оценката на Плана за възстановяване и устойчивост на България, и с оглед съответствие на процедура BG-RRP-4.0034 "Национална инфраструктура за съхранение на електроенергия от възобновяеми източници " – Процедура 1 с Известие на Комисията – „Технически насоки за прилагането на принципа за „ненанасяне на значителни вреди” съгласно Регламента за Механизма за възстановяване и устойчивост (2021/C58/01)”, и гарантиране в максимална степен на спазването на принципа за „ненанасяне на значителни вреди”, за целите на настоящата процедура няма да се подкрепят:

- дейностите и активите, свързани с изкопаеми горива, включително използване надолу по веригата[[2]](#footnote-2);

- дейностите и активите по схемата на ЕС за търговия с емисии[[3]](#footnote-3);

- дейностите и активите, свързани със сметища, инсталации за изгаряне на отпадъци[[4]](#footnote-4) и заводи за механично-биологично третиране[[5]](#footnote-5);

- дейностите и активите, при които дългосрочното обезвреждане на отпадъци може да причини вреда на околната среда.

С оглед на съответствието на мярката с техническите насоки „Ненанасяне на значителни вреди“ (2021/C58/01), се подкрепят само инвестиции, които съблюдават съответното законодателство на ЕС и национално законодателство в областта на околната среда.

В съответствие с Регламента за Механизма за възстановяване и устойчивост и съответно, за да е налице спазване на принципа за „ненанасяне на значителни вреди”, всички предвидени инвестиции от кандидатите (крайните получатели) по настоящата процедура, следва да не водят до значителни вреди за всеки един от горепосочените шест екологични цели.

**Важно:** Съблюдаването на **принципа за „ненанасяне на значителни вреди” ще се проследява на етап изпълнение на проектите**, като за удостоверяване на съответствието на инвестицията с посочения принцип крайните получатели ще подлежат на контрол от страна на СНД, включително, ако е необходимо, чрез изготвен от независим одитор технически доклад, за удостоверяване на спазването на изискванията на Техническите насоки за прилагането на принципа за „ненанасяне на значителни вреди“ съгласно Регламента за Механизма за възстановяване и устойчивост (2021/C 58/01) за сметка на бенефициента.

В контекста на Механизма за възстановяване и устойчивост преките и първичните непреки въздействия на дадена инвестиция (проект) са от значение за оценката съгласно принципа за ненанасяне на значителни вреди. Прякото въздействие може да отразява ефектите от мярката на проектно равнище (например съоръжение за съхранение, защитена зона) или на системно равнище (напр. присъединителни съоръжения) и които възникват при изпълнението на инвестицията. Първичните непреки въздействия могат да отразяват ефекти, които възникват извън тези проекти или системи, и могат да се проявят след изпълнението на мярката или след календара на Механизма за възстановяване и устойчивост, но са разумно предвидими и уместни. За тази цел, всички кандидати следва да направят детайлен анализ и оценка (Приложение 7 към Условията за кандидатстване), доколко реализирането на проектните предложения ще окаже пряко или непряко въздействие за спазването на шестте екологични цели от Регламента за таксономията.

В допълнение към гореизложеното бихме искали да отбележим, че кандидати осъществяващи дейности и/или притежаващи активите по схемата на ЕС за търговия с емисии и изкопаеми горива, включително надолу по веригата, не са изключени от участие по процедура BG-RRP-4.0034 "Национална инфраструктура за съхранение на електроенергия от възобновяеми източници " – Процедура 1. Към тези кандидати остава изискването да докажат, при възможност, че при реализирането на проектните предложения, принципа за НЗВ ще бъде спазен.

Допълнителна информация относно прилагането на принципа за „ненанасяне на значителни вреди”, може да бъде намерена в Регламента за таксономията и в Известие на Комисията – „Технически насоки за прилагането на принципа за „ненанасяне на значителни вреди” съгласно Регламента за Механизма за възстановяване и устойчивост (2021/C58/01)”, както и в свързаните с тях документи. Техническите насоки са достъпни на български език на следния линк - <https://eur-lex.europa.eu/legal-content/BG/TXT/?uri=CELEX%3A52021XC0218%2801%29>.

1. *Регламент (ЕС) 2021/241 за създаване на Механизъм за възстановяване и устойчивост* [↑](#footnote-ref-1)
2. *С изключение на проектите за производство на електроенергия и/или топлоенергия, както и на свързаната с тях инфраструктура за пренос и разпределение, използващи природен газ, които отговарят на условията, определени в Приложение III към техническите насоки „Ненанасяне на значителни вреди” (2021/C58/01).* [↑](#footnote-ref-2)
3. *Дейности и активи в рамките на Системата на ЕС за търговия с емисии (СТЕ), с които се постигат прогнозни емисии на парникови газове, не по-ниски от съответните референтни стойности* [↑](#footnote-ref-3)
4. *Това изключение не се прилага за действия по тази мярка в инсталации, предназначени изключително за третиране на опасни отпадъци, които не подлежат на рециклиране, и за съществуващи инсталации, при които действията по тази мярка имат за цел повишаване на енергийната ефективност, улавяне на отработени газове за съхранение или използване или оползотворяване на материали от пепел от изгаряне, при условие че тези действия по тази мярка не водят до увеличаване на капацитета на инсталациите за преработка на отпадъци или до удължаване на жизнения цикъл на инсталациите; доказателства за това се представят за всяка инсталация.* [↑](#footnote-ref-4)
5. *Това изключение не се прилага за действия по тази мярка в съществуващи заводи за механично биологично третиране, при които действията по тази мярка са предназначени за повишаване на енергийната ефективност или за модернизиране на дейностите по рециклиране на разделени отпадъци за компостиране на биоотпадъци и анаеробно разграждане на биоотпадъци, при условие че тези действия по тази мярка не водят до увеличаване на капацитета на предприятията за преработка на отпадъци или до удължаване на жизнения цикъл на инсталациите; доказателства за това се представят за всяка инсталация.* [↑](#footnote-ref-5)